תומאס וולטר ביקט

תומאס וולטר ביקט (באנגלית: Thomas Walter Bickett; ) היה פוליטיקאי אמריקאי מקרוליינה הצפונית, איש המפלגה הדמוקרטית, שכיהן כחבר בית הנבחרים של קרוליינה הצפונית בשנים 1907–1908, כתובע הכללי של קרוליינה הצפונית בשנים 1909–1917, ולאחר מכן ועד 1921 כמושל קרוליינה הצפונית ה-54.
ראשית חייו
תומאס וולטר ביקט נולד במונרו שבקרוליינה הצפונית, כאחד מארבעת ילדיהם של הרופא תומאס וינצ'סטר ביקט ושל מרי א. (לבית קובינגטון) ביקט. הוא התחנך בבתי ספר ציבוריים ולמד בווייק פורסט קולג', שם הוא סיים עם תואר בוגר אוניברסיטה ב-1890. לימד בבתי ספר במריון ובוינסטון סיילם. ב-1892 החל ביקט ללמוד באוניברסיטת קרוליינה הצפונית בצ'אפל היל, וב-1893 התקבל ללשכת עורכי הדין. הוא עסק בעריכת דין בדנברי, וב-1895 עבר ללואיסבורג, שם הוא היה לעורך דין מוביל ולאיש ציבור מוכר בקהילה.
קריירה פוליטית
בשנים 1907–1908 כיהן ביקט כחבר בית הנבחרים של קרוליינה הצפונית מטעם מחוז פרנקלין. הוא קידם את חוק ביקט שהפך את הדאגה לפגועי הנפש לדרישה משפטית. פעמיים נבחר ביקט כתובע הכללי של קרוליינה הצפונית, וכיהן בתפקיד בשנים 1909–1917. הוא ייצג את המדינה בחמישה תיקים בפני בית המשפט העליון של ארצות הברית ובכולם זכה, כולל התיק שנגע לסכסוך הגבול עם טנסי. ב-1916 זכה ביקט במועמדות המפלגה הדמוקרטית לתפקיד מושל קרוליינה הצפונית, לאחר שהביס את איילז'ה ל. דוטרידג' בבחירות המקדימות המדינתיות שהתקיימו בקרוליינה הצפונית. בבחירות הכלליות הוא הביס את מועמד המפלגה הרפובליקנית, פרנק א. ליני ביחס קולות של 167,761 מול 120,157, וב-11 בינואר 1917 הושבע לתפקידו כמושל.

כמושל תמך ביקט ברפורמות במספר תחומים. הוא פעל לאפשר לחוכרי קרקעות להיות לבעליהן, וקרא לקיום חינוך נרחב יותר למקצועות החקלאות, כולל נושאים כמו כלכלת בית. ב-1917 הוא קידם חוקים למיסוד שנת לימודים של חצי שנה, העלאת גיל חינוך חובה ל-14, והעלאת שכר המורים. הוא המשיך בתוכנית סלילת הכבישים של המדינה, וקרא להגדלת ההוצאה על הבריאות הציבורית, שנוהלה על ידי מחלקת הרווחה הציבורית החדשה. ביקט גם דחף לחקיקת חוק קפדני יותר בנוגע להעסקת ילדים, פעל לקיומה של מערכת כליאה אנושית יותר, והקים בתי משפט לנוער ומערכת למאסר על תנאי. ב-1919 קידם ביקל את חקיקתו של חוק למערכת מס הכנסה מדינתי. הרפורמות שלו הוגבלו עקב דרישות השתתפותה של ארצות הברית במלחמת העולם הראשונה, הוא ניהל קמפיין פעיל עבור איגרות החוב ליברטי , ובתום המלחמה דיבר בעד חבר הלאומים.

מאחר שהיה מוגבל בהגבלת כהונה, סיים ביקט את כהונתו כמושל בינואר 1921, והוא שב לעסוק בעריכת דין בראלי.

חיים אישים
ב-1898 נשא ביקט לאישה את פאני ירבורו . לשניים נולד בן בשם ויליאם שהיה לשופט, ובן ובת שנפטרו בינקותם.

תומאס וולטר ביקט נפטר בראלי ב-27 בדצמבר 1921. הוא נטמן בבית הקברות אוקווד שבלואיסבורג.

על שמו של ביקט נקראו שני בתי ספר בעיר הולדתו מונרו.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, p. 1152.

קישורים חיצוניים

 תומאס וולטר ביקט באתר אגודת המושלים הלאומית 
 תומאס וולטר ביקט באנציקלופדיה של קרוליינה הצפונית 
 תומאס וולטר ביקט באתר The Political Graveyard 


קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית
קטגוריה:התובעים הכלליים של קרוליינה הצפונית
קטגוריה:חברי האספה הכללית של קרוליינה הצפונית
קטגוריה:בוגרי אוניברסיטת וייק פורסט
קטגוריה:עורכי דין אמריקאים במאה ה-19
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1869
קטגוריה:אמריקאים שנפטרו ב-1921